Diari Oficial de la Generalitat Valenciana


Sumari del DOGV 6418, del 16-12-2010 (2010/13716)

RESOLUCIÓ de 3 de desembre de 2010, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni de col·laboració entre la Generalitat, l'Ajuntament de València i SEPES Entitat Pública Empresarial de Sòl, per al desenrotllament de les actuacions residencials Parc Central d'Enginyers i Parc i Mestrança d'Artilleria, a València.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6418

Data del DOGV
:   16-12-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/13485


Data del document
:   03-12-2010

Organisme emissor
:   Conselleria d'Indústria, Comerç i Innovació

Tipus de document
:   Resolució

RESOLUCIÓ de 3 de desembre de 2010, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni de col·laboració entre la Generalitat, l'Ajuntament de València i SEPES Entitat Pública Empresarial de Sòl, per al desenrotllament de les actuacions residencials Parc Central d'Enginyers i Parc i Mestrança d'Artilleria, a València. [2010/13754]
La Generalitat, l'Ajuntament de València i SEPES, Entitat Pública Empresarial de Sòl, han subscrit, després de la tramitació prèvia reglamentària, el 26 de febrer de 2010, el conveni de col·laboració per al desenrotllament de les actuacions residencials Parc Central d'Enginyers i Parc i Mestrança d'Artilleria, a València.
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, i l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 1723/2010, i que figura com a annex d'esta resolució.
València, 3 de desembre de 2010.- La directora general del Secretariat del Consell: M.ª Teresa Lleó Alonso.
Conveni de col·laboració entre la Generalitat Valenciana, l'Ajuntament de València i SEPES, Entitat Pública Empresarial de Sòl, per al desenvolupament de les actuacions residencials Parc Central d'Enginyers i Parc i Mestrança d'Artilleria, a València
València, 26 de febrer de 2010
En presència de Beatriz Corredor Sierra, ministra d'Habitatge,
Reunits
D'una part, Rita Barberá Nolla, alcaldessa de València, en nom i representació de l'Ajuntament de València, amb CIF K-0534830-M i seu a València, plaça de l'Ajuntament, número 1, d'acord amb el que disposa la Llei 7/1985, de 2 d'abril, Reguladora de les Bases de Règim Local, assistida per a aquest acte per Manuel Latorre Hernández, secretari de la corporació.
D'una altra part, Juan Gabriel Cotino Ferrer, conseller de Medi Ambient, Aigua, Urbanisme i Habitatge, nomenat per a aquest càrrec pel Decret 13/2009, de 27 d'agost, del president de la Generalitat, en l'exercici de les competències pròpies del càrrec.
I d'una altra, Félix Arias Goytre, director general de SEPES, Entitat Pública Empresarial de Sòl, en representació de l'esmentada entitat d'acord amb les atribucions conferides pels articles 7 i 18 del Reial Decret 1525/1999, d'1 d'octubre, pel qual s'aprova l'Estatut de l'entitat.
Les parts es reconeixen capacitat plena per a formalitzar aquest conveni de col·laboració, i en virtut d'això,
Exposen
I. El Ministeri d'Habitatge, mitjançant el SEPES, entitat de dret públic adscrita al Ministeri d'Habitatge, desenvolupa una política activa de preparació de sòl residencial destinat a habitatge protegit per a fer complir el mandat constitucional d'assegurar l'accés de tots els ciutadans a un habitatge digne i adequat.
II. L'Estatut d'autonomia de la Comunitat Valenciana, aprovat per la Llei Orgànica 5/1982, d'1 de juliol, reformat per la Llei Orgànica 1/2006, de 10 d'abril, atribueix a aquesta Comunitat, entre altres competències exclusives, les relatives a urbanisme i habitatge. En desplegament d'aquestes competències elabora les polítiques públiques d'habitatge, amb l'objectiu de fer accessible als ciutadans de la Comunitat Valenciana l'habitatge a preus assequibles.
III. SEPES, en l'exercici de les seues competències específiques, està facultada estatutàriament per a la realització de les actuacions que, en matèria de preparació de sòl, li encomanen les administracions públiques de qualsevol tipus, i disposa dels mitjans tècnics, jurídics i financers idonis per a prestar la col·laboració i el suport a l'exercici de les competències d'aquelles, en l'ordre pràctic i material d'elaboració i execució del planejament i de creació d'infraestructures urbanístiques i sòl urbanitzat.
IV. Amb data 30 d'octubre de 2008, la Comunitat Valenciana i SEPES van subscriure un protocol marc de col·laboració per a consensuar les accions necessàries per al desenvolupament de les actuacions residencials en matèria d'habitatge protegit que es desenvolupen en el seu àmbit regional, i tot això amb l'objectiu d'afavorir la implantació de les polítiques autonòmiques i estatals d'habitatge.
L'esmentat protocol, en la directriu cinquena, estableix que «les actuacions residencials que SEPES desenvolupe en l'àmbit de la Comunitat Valenciana s'han de tramitar per gestió directa autonòmica amb la subscripció prèvia de l'oportú conveni de col·laboració entre SEPES i la CA, en el qual caldrà establir els compromisos de les parts, per tal d'agilitar i posar en el mercat solars destinats a habitatges subjectes a algun règim de protecció».
Amb data 26 de febrer de 2010, la Comunitat Valenciana i SEPES van subscriure un conveni marc per a definir l'abast de la col·laboració, tenint en compte el resultat de l'intercanvi d'informació i els treballs desenvolupats des de la subscripció del protocol marc el 30 d'octubre de 2008.
V. Amb data 20 de novembre de 2008, la Gerència d'Infraestructures i Equipament de la Defensa (GIED) i SEPES, Entitat Pública Empresarial de Sòl, van formalitzar un conveni per a l'alienació de sòls de titularitat de l'Estat, branca de Defensa, susceptible de destinar-se a la construcció d'habitatges subjectes a algun règim de protecció pública.
En desplegament d'aquest, SEPES ha adquirit, entre altres, els béns i drets propietat de l'Estat, branca de Defensa, desafectats, declarats alienables i posats a la disposició de la GIED inclosos en els següents àmbits urbanístics:
UE A.4-2 Parc Central d'Enginyers i Magatzem d'Intendència (València)
Superfície de l'àmbit: 36.704,00 m².
Superfície propietat de SEPES: 28.537,33 m² (79,06% del sòl amb aprofitament).
UE A-4-3 Parc i Mestrança d'Artilleria (València).
Superfície de l'àmbit: 68.685,00 m².
Superfície propietat de SEPES: 47.070,93 m² (70,55% del sòl amb aprofitament).
Les actuacions més amunt esmentades permetran la implantació per part de SEPES d'una xifra al voltant de 370 i 600 habitatges protegits respectivament.
VI. Els àmbits d'actuació disposen dels corresponents instruments de planejament: pla de reforma interior de l'àmbit A.4-2 i pla de reforma interior de l'àmbit A.4-3, aprovats definitivament per la Resolució del conseller de Territori i Habitatge de data 6 de març de 2007. En conseqüència, cal l'elaboració dels documents urbanístics propis de la gestió urbanística, com també els corresponents projectes d'urbanització.
VII. L'Ajuntament de València, en exercici de les competències que li atribueix l'ordenament jurídic de règim local i la legislació urbanística aplicable, està interessat en el desenvolupament d'una actuació urbanística d'aquestes característiques, dins d'un procés de desenvolupament urbà racional i sostenible. A aquest efecte, Ajuntament i GIED van subscriure, el 23 de maig de 2006, un conveni de col·laboració relatiu a les esmentades propietats que va servir com a base per a aprovar les determinacions de planejament vigents.
Amb la finalitat d'agilitar el desenvolupament d'aquestes actuacions urbanístiques que té com a objecte la posada en el mercat de solars destinats a habitatges subjectes a algun règim de protecció pública, i en virtut del que s'ha acordat en el protocol subscrit entre les parts el 30 d'octubre de 2008 i el conveni marc de 26 de febrer de 2010, la Generalitat Valenciana, l'Ajuntament de València i SEPES han arribat a l'acord que es desenvolupa en les següents
Estipulacions
Primera. És objecte d'aquest conveni establir el marc de col·laboració entre la Generalitat Valenciana, l'Ajuntament de València i SEPES, en l'exercici de les funcions públiques que tenen atribuïdes, amb vista a la preparació de sòl de caràcter residencial, amb destinació preferent a la implantació d'habitatges sotmesos a algun règim de protecció pública.
Segona. La Generalitat Valenciana, l'Ajuntament de València i SEPES desenvoluparan les actuacions urbanístiques dels àmbits UE A.4-2 i UE A.4-3 del Pla General de València, sobre els terrenys que s'assenyalen amb caràcter indicatiu en el plànol adjunt (annex núm. 1), amb una superfície aproximada de 36.704 m² i 68.685 m² respectivament. Correspon a la Generalitat Valenciana la condició d'administració actuant i promotora d'aquesta.
De conformitat amb el protocol marc de col·laboració subscrit entre les parts i d'acord amb la Llei 16/2005, de 30 de desembre, Urbanística Valenciana, les actuacions urbanístiques s'han d'executar per gestió directa autonòmica.
Sengles actuacions es consideren, amb caràcter general, públiques, i la intervenció de SEPES serà de col·laboració amb la Generalitat Valenciana i l'Ajuntament, mitjançant el finançament i l'execució d'aquestes, en les condicions i amb l'abast que s'expressen en aquest conveni.
La Generalitat Valenciana i l'Ajuntament han de col·laborar amb SEPES en el desenvolupament de les actuacions, en facilitar la realització de les gestions que calga i en tramitar els documents habilitants d'aquestes que siguen de la seua competència, de conformitat amb les disposicions legals aplicables i el que disposa aquest conveni.
Tercera. Els documents urbanístics i els projectes tècnics necessaris per al desenvolupament de les actuacions objecte d'aquest conveni seran redactats per SEPES i tramitats davant de la conselleria titular de la competència corresponent, d'acord amb el que estableix l'article 89 de la LUV i els articles 269 i següents del Reglament d'Ordenació i Gestió Territorial i Urbanística de la Comunitat Valenciana.
SEPES ha de sol·licitar de l'Ajuntament de València els informes quant al contingut dels projectes d'urbanització que es tramiten conjuntament amb els programes d'actuació integrada.
La Generalitat Valenciana, a través de la conselleria competent, es compromet a impulsar i agilitar la tramitació d'aquests documents.
En l'elaboració dels projectes d'urbanització, i per tal d'obtenir la major eficiència en l'execució, explotació i manteniment de vials i xarxes de serveis, com també la seua integració en els generals de la ciutat, SEPES ha d'atendre les consideracions dels tècnics municipals relatives a les obres addicionals exteriors a la respectiva unitat d'execució, necessàries per a garantir la deguda connexió i integració territorial de l'actuació en l'entorn urbà immediat, repercutibles com a càrrega d'urbanització d'acord amb les definicions del Pla General de València. En aquest sentit, l'abast d'aquestes obres s'ha concretat i definit per part de l'Ajuntament de València, en exercici de les seues competències, i estan representades en els plànols que s'adjunten a aquest conveni com a annex número 2.
Així mateix, SEPES ha d'atendre, en la mesura que siga possible, les propostes addicionals que plantege l'Ajuntament relatives a obres de major entitat; en aquest segon cas, correspondrà el finançament íntegrament a l'Ajuntament de València, mitjançant el pagament en metàl·lic o amb l'equivalent en aprofitament pertanyent a un altre àmbit de gestió d'ús residencial del Pla General de València.
Es considera d'interés la urbanització conjunta de tot el PRI àmbit A-4.3 Parc i Mestrança d'Artilleria, integrat no sols per la unitat d'execució A-4.3, sinó també per les actuacions aïllades 1 i 2 definides en aquest. Per això, SEPES inclourà dins dels projectes d'urbanització la urbanització dels àmbits vials de servei corresponents a aquestes últimes, sempre que l'Ajuntament de València pose a la seua disposició els terrenys dotacionals necessaris per a aquest fi i facilite la firma d'un conveni amb els propietaris en virtut del qual aquests s'obliguen a pagar els costos d'urbanització corresponents als esmentats àmbits vials de servei quantificats per SEPES, i l'Ajuntament es comprometa a no concedir llicència d'edificació a les esmentades parcel·les fins que no es justifique el pagament d'aquesta càrrega, que caldrà fer constar en el Registre de la Propietat.
Quarta. L'edificabilitat lucrativa materialitzable per la propietat de cada un dels àmbits serà patrimoni de SEPES i de la resta de titulars del sòl, d'acord amb els drets que legalment els corresponguen, de conformitat amb el contingut del corresponent projecte de reparcel·lació.
La cessió de vials s'ha de fer de forma conjunta amb la resta de les dotacions públiques a favor de l'Ajuntament de València corresponents, a través dels projectes de reparcel·lació.
Cinquena. En condició d'agent urbanitzador públic, SEPES ha d'executar les obres d'urbanització previstes per al desenvolupament dels àmbits UE A.4-2 i UE A.4-3 de conformitat amb els projectes legalment aprovats. SEPES ha de realitzar directament la contractació i el pagament de les obres, d'acord amb les previsions establides en la Llei Urbanística Valenciana i, en atenció a la seua naturalesa d'entitat pública, amb subjecció a les normes que regeixen la seua actuació, sense perjudici de repercutir als propietaris privats les càrregues d'urbanització que els corresponga assumir d'acord amb els programes d'actuació integrada i projectes de reparcel·lació aprovats.
Una vegada executades les obres de conformitat amb els projectes d'urbanització aprovats, SEPES les posarà a la disposició de l'Ajuntament de València. Rebuda la urbanització per part de l'Ajuntament, correspondrà a aquest el manteniment i la conservació.
En els casos que amb motiu de les obres d'urbanització els terrenys destinats pel planejament a vials de domini públic siguen ocupats per serveis, xarxes i instal·lacions pròpies d'aquests, l'Ajuntament es compromet a autoritzar en favor de les companyies subministradores l'ús del sòl i a concedir les pertinents autoritzacions relacionades amb la seua explotació, conservació i manteniment en els termes que preveu el projecte d'urbanització que siga objecte d'aprovació. En aquest sentit, l'Ajuntament admetrà que els projectes d'urbanització concreten la ubicació d'un centre de repartiment d'energia elèctrica per a cada un dels àmbits, a les zones públiques que es determinen a aquest efecte.
Sisena. SEPES determinarà els preus i les condicions de venda de les parcel·les de la seua propietat resultants de cada actuació, amb subjecció al que s'ha acordat en el protocol marc de col·laboració entre la Generalitat i SEPES el 30 d'octubre de 2008, i als criteris següents:
- Per a parcel·les residencials de la seua propietat destinades a habitatges subjectes a algun règim de protecció pública cal ajustar-se al que disposa la normativa que resulte aplicable a la determinació del valor dels terrenys i obres d'urbanització necessaris per a dur a terme la construcció dels habitatges programats.
- Per a la resta de parcel·les de la seua propietat, SEPES fixarà el preu tenint en compte la finalitat pública que es persegueix i d'acord amb els criteris habituals que regeixen la seua actuació.
Per a l'alienació de les parcel·les residencials de la seua propietat, s'adoptarà com a forma d'adjudicació, de manera preferent, el concurs, per al qual SEPES ha de redactar les corresponents bases de licitació, inspirades en els principis de publicitat i transparència.
D'acord amb el que estipula el protocol marc SEPES podrà atorgar a favor de la Generalitat prioritat en la compra de solars resultants de la seua propietat en ambdues actuacions.
Setena. Per al seguiment de les actuacions previstes en aquest conveni, es constituirà una comissió de seguiment integrada per dos representants de cada una de les parts. Actuaran com a president i secretari d'aquesta els que de mutu acord es designen en el si de l'esmentada comissió.
La comissió es reunirà cada vegada que siga sol·licitat per alguna de les parts i els membres titulars podran ser substituïts per altres suplents, com també assistits pels tècnics que es considere convenient d'acord amb els temes que s'han de tractar.
Per a garantir l'adequada coordinació entre l'execució de les demolicions i les obres d'urbanització de les respectives actuacions amb les obres de construcció o ampliació dels centres educatius a les parcel·les dotacionals previstes a aquest efecte, i atesa la impossibilitat de compatibilitzar l'actuació urbanitzadora amb l'activitat docent del col·legi i institut ubicats en l'interior d'aquestes, s'incorporarà a la comissió de seguiment un representant de la Conselleria d'Educació.
Vuitena. Aquest conveni s'entendrà consumat quan SEPES aliene la totalitat de les parcel·les resultants d'ambdues actuacions, i ha d'estar, en tot cas, la urbanització conclosa i rebuda per l'Ajuntament de València.
Novena. Aquest conveni té naturalesa juridicoadministrativa, per tant correspon a l'ordre jurisdiccional contenciós administratiu el coneixement de les qüestions litigioses que pogueren sorgir en la seua interpretació i compliment.
No obstant això, amb anterioritat a dirimir el conflicte en l'àmbit jurisdiccional, les parts es comprometen a realitzar el requeriment regulat en l'article 44 de la Llei 29/1998, de 13 de juliol, Reguladora de la Jurisdicció Contenciosa Administrativa.
La validesa i l'eficàcia d'aquest conveni queda supeditada al fet que siga tramitat i aprovat per la Generalitat Valenciana, per l'Ajuntament de València i pel Consell d'Administració de SEPES.
En prova de conformitat i acceptació, les parts firmen aquest document en triple versió a un sol efecte, en el lloc i la data de l'encapçalament.
Per l'Ajuntament de València: Rita Barberá Nolla.
Per SEPES: Félix Arias Goytre.
El conseller de Medi Ambient, Aigua, Urbanisme i Habitatge: Juan Gabriel Cotino Ferrer.
La ministra d'Habitatge: Beatriz Corredor Sierra.Conveni de col·laboració entre la Generalitat Valenciana,
l'Ajuntament de València i SEPES, Entitat Pública
Empresarial de Sòl, per al desenvolupament
de les actuacions residencials Parc Central d'Enginyers
i Parc i Mestrança d'Artilleria, a ValènciaConveni de col·laboració entre la Generalitat Valenciana, l'Ajuntament de València i SEPES,
Entitat Pública Empresarial de Sòl, per al desenvolupament de les actuacions residencials
Parc Central d'Enginyers i Parc i Mestrança d'Artilleria, a ValènciaConveni de col·laboració entre la Generalitat Valenciana, l'Ajuntament de València i SEPES,
Entitat Pública Empresarial de Sòl, per al desenvolupament de les actuacions residencials
Parc Central d'Enginyers i Parc i Mestrança d'Artilleria, a ValènciaConveni de col·laboració entre la Generalitat Valenciana,
l'Ajuntament de València i SEPES, Entitat Pública
Empresarial de Sòl, per al desenvolupament
de les actuacions residencials Parc Central d'Enginyers
i Parc i Mestrança d'Artilleria, a ValènciaANNEX 2